অন-ডিউটি অবস্থায় চরম সিদ্ধান্ত জওয়ানের! এয়ারপোর্টে মর্মান্তিক ঘটনা

ওয়েব ডেস্ক: বিগত কয়েকমাসে দেশে বিভিন্ন পেশার নাগরিকরা আত্মহত্যা (Suicide) করছেন। এবার এক ভারতীয় জওয়ান বেছে নিলেন মৃত্যুর পথ। সুরাত আন্তর্জাতিক বিমানবন্দরে (Surat International Airport) ডিউটিতে থাকাকালীন মৃত্যু হল এক সিআইএসএফ (CISF) জওয়ানের। জানা গিয়েছে বিমানবন্দরের শৌচালয়ে নিজের সার্ভিস রিভলভার থেকে নিজেকে গুলি করেন ওই জওয়ান। তবে যেহেতু ঘটনার মুহূর্তে কেউ সামনে ছিলেন না, তাই আত্মহত্যার পাশাপাশি খুনের সম্ভাবনাকেও খতিয়ে দেখছে পুলিশ।

শনিবার দুপুরে গুজরাতের (Gujarat) সুরাত আন্তর্জাতিক বিমানবন্দরে ঘটে এই মর্মান্তিক ঘটনা। পুলিশ সূত্রে জানা গিয়েছে, মৃত জওয়ানের নাম কিষান সিং (৩২), বাড়ি রাজস্থানের জয়পুরে। কয়েকদিন আগেই তাঁকে সুরাত বিমানবন্দরে মোতায়েন করা হয়েছিল। প্রতিদিনের মতো শনিবার সকালেও ডিউটিতে আসেন কিষান। দুপুর দু’টোর পর তিনি শৌচালয়ে যান। তারপরই গুলির শব্দ শোনা যায়। ছুটে যান সকলে। গিয়ে রক্তাক্ত অবস্থায় জওয়ানকে উদ্ধার করে হাসপাতালে নিয়ে যাওয়া হলে চিকিৎসকরা তাঁকে মৃত বলে ঘোষণা করে।

আরও পড়ুন: চলে গেলেন পোখরানের ‘হিরো’! প্রয়াত ভারতীয় বিজ্ঞানী চিদম্বরম

সূত্রের খবর, পেটে গুলি চালানোর ফলে মৃত্যু হয়েছে ওই সেনা জওয়ানের। তবে গুলি তিনি নিজেই চালিয়েছেন, নাকি কোনওভাবে তাঁকে অন্য কেউ গুলি করে পালিয়েছে, তা খতিয়ে দেখছে পুলিশ। যেহেতু মৃত্যুর মুহূর্তে সেখানে কেউ ছিল না, তাই খুনের সম্ভাবনাটাকেও উড়িয়ে দেওয়া যাচ্ছে না। তবে যদি আত্মহত্যা হয়, তাহলে কেন ওই জওয়ান এই চরম সিদ্ধান্ত নিলেন, তাও খতিয়ে দেখা হচ্ছে বলে জানিয়েছে পুলিশ। এখনও অবধি এই ঘটনার কোনও বিবৃতি প্রকাশ করা হয়নি সিআইএসএফ-এর তরফে।

দেখুন আরও খবর:

The post অন-ডিউটি অবস্থায় চরম সিদ্ধান্ত জওয়ানের! এয়ারপোর্টে মর্মান্তিক ঘটনা appeared first on KolkataTV.